Document ID: 31993R2491

KOMISSION ASETUS (ETY) N:o 2491/93,
annettu 9 päivänä syyskuuta 1993,
neuvoston asetuksen (ETY) N:o 3950/92 soveltamista koskevista yksityiskohtaisista säännöistä maidontuotannon rakenneuudistusohjelman yhteisön rahoituksen osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (ETY) N:o 3950/92(1), sellaisena kuin se on viimeksi muutettuna asetuksella (ETY) N:o 1560/93(2), ja erityisesti sen 8 artiklan kolmannen alakohdan ja sen 11 artiklan,
sekä katsoo, että
asetuksen (ETY) N:o 3950/92 8 artiklan kolmannessa alakohdassa säädetään kansallisella tasolla maidontuotannon rakenneuudistusohjelman täytäntöönpanosta, jolle myönnetään yhteisön rahoitusta; rahoitusta koskevat edellytykset olisi täsmennettävä; olisi erityisen suotavaa jättää tämän rahoituksen ulkopuolelle tietyt viitemäärät, jotka myönnetään etuoikeutettuina pidettäville tuottajille, joiden tuotannon lakkauttaminen hyvitystä vastaan ei ole perusteltua ottaen huomioon kyseisen lainsäädännön tavoitteet; tätä poissulkemista ei voida kuitenkaan soveltaa ennen 1 päivää huhtikuuta 1987 saatuihin määriin,
maidontuotannosta luopumista koskevan yhteisön myöntämän hyvityksen enimmäismäärä on määritettävä; jäsenvaltiossa saattaa kuitenkin osoittautua välttämättömäksi alentaa tai korottaa hyvityksen tasoa erilaisten paikallisten olosuhteiden huomioon ottamiseksi; jäsenvaltioille olisi siis annettava lupa tietyin edellytyksin täydentää yhteisön rahoitusta; lisäksi olisi säädettävä komission mahdollisuudesta korottaa hyvityksen enimmäismäärää jäsenvaltion pyynnöstä ja jäsenvaltiossa mahdollisesti ilmenevien poikkeustilanteiden korjaamiseksi; tämän korotuksen vuoksi asetuksen (ETY) N:o 3950/92 8 artiklan kolmannessa alakohdassa tarkoitetulla tavalla jaettujen määrien ylittämistä ei sallita,
jäsenvaltioiden on varmistettava hyvityksen myöntämistä ja erityisesti maidontuotannosta lopullisesti luopumista koskevat edellytykset, muuten perusteettomasti maksetut hyvitykset peritään takaisin; tässä tarkoituksessa kaikki hakemukset on hallinnollisesti tarkastettava ja tarkastuksia on toteutettava paikalla, ja
maidon ja maitotuotteiden hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1 Asetuksen (ETY) N:o 3950/92 8 artiklan kolmannessa alakohdassa vahvistetuissa yhteisön rahoitusta koskevissa rajoissa jäsenvaltioille annetaan lupa maksaa mainitun 8 artiklan ensimmäisen alakohdan ensimmäisen luetelmakohdan mukaisesti ja asiasta kiinnostuneiden tuottajien pyynnöstä hyvitystä, jonka enimmäismäärä on 50 ecua 100 kilogrammaa vapautettua viitemäärää kohden.
Hyvitystä ei makseta:
- jakson 1993/1994 kuluessa luovutettujen viitemäärien osalta,
- neuvoston asetuksen (ETY) N:o 857/84(3) 3 artiklan 1 ja 2 kohdan ja/tai 4 artiklan 1 kohdan b ja c alakohdan nojalla 1 päivän huhtikuuta 1987 jälkeen saatujen viitemäärien osalta,
- asetuksen (ETY) N:o 857/84 3 b ja 3 c artiklan, neuvoston asetuksen (ETY) N:o 1637/91(4) 2 artiklan 4 kohdan c alakohdan ja/tai asetuksen 3950/92 3 artiklan 2 kohdan toisen ja kolmannen alakohdan nojalla saatujen viitemäärien osalta.
Hyvityksen määrä muunnetaan kansallisiksi valuutoiksi 1 päivänä tammikuuta 1994 voimassa olevan maatalouden muuntokurssin avulla.
Jäsenvaltiot voivat:
a) maksaa hyvitystä, joka on vähemmän kuin 50 ecua 100 kilogrammaa kohden ja käyttää jäljelle jäävän määrän lisämäärien vapauttamiseen;
b) täydentää yhteisön rahoitusta korottamalla hyvityksen määrää.
Lisämäärän tasoa voidaan mukauttaa kunkin jäsenvaltion osalta jäsenvaltion alueella paikallisten olosuhteiden huomioon ottamiseksi seuraavien seikkojen osalta:
- maidontuotannon kehitys,
- toimitusten tuottajakohtainen taso,
- maidontuotannon rakenneuudistuksen estämisen välttäminen
- mahdollisuus siirtyä muuhun tuottavaan toimintaan,
- maidontuotannon sijoittaminen jollekin neuvoston direktiivin 75/268/ETY(5) 3 artiklan 3, 4 ja 5 kohdassa tarkoitetuista alueista.
2 Poiketen siitä, mitä 1 kohdan ensimmäisessä alakohdassa säädetään, ja jäsenvaltiossa ilmenevien poikkeuksellisten tilanteiden korjaamiseksi komissio voi korottaa yhteisön rahoitukseen oikeuttavan hyvityksen enimmäismäärää kyseisen jäsenvaltion perustellusta pyynnöstä.
2 artikla
Hyvitys maksetaan ainoastaan, kun tuottaja esittää todisteen toimivaltaista viranomaista tyydyttävällä tavalla, jonka mukaan kyseinen tuottaja on lopullisesti luopunut maidontuotannosta.
Jäsenvaltioiden on toteutettava tarvittavat tarkastus- ja valvontatoimenpiteet lopullista luopumista ja muiden hyvityksen myöntämistä koskevien edellytysten noudattamisen varmistamiseksi. Niiden on toteutettava tässä tarkoituksessa erityisesti kaikkiin hakemuksiin ulottuvia hallinnollisia tarkastuksia sekä paikalla tehtäviä tarkastuksia.
3 artikla
Jäsenvaltioiden on toteutettava tarvittavat toimenpiteet maksettujen hyvitysten takaisin saamiseksi, kun säädettyjä sitoumuksia ei ole noudatettu. Perusteettomasti maksetut summat peritään takaisin korkoineen, joka lasketaan maksun ja edunsaajan palautuksesta kuluneen ajan mukaan. Korko ei voi olla pienempi kuin liitteessä tarkoitettu, kyseisessä jäsenvaltiossa takaisinperimispäivänä voimassa oleva viitekorko korotettuna yhdellä prosenttiyksiköllä.
Jäsenvaltioiden on ilmoitettava komissiolle säädetyistä toimenpiteistä hyvityksen myöntämisen edellytysten noudattamisen varmistamiseksi ja annettava sille tiedoksi puolivuosittain ja ensimmäisen kerran 1 päivänä huhtikuuta 1994, siihen liittyvien hallinnollisten ja oikeudellisten menettelyjen tilan.
Takaisin perityt summat sekä korot maksetaan maksaville elimille tai viranomaisille, jotka vähentävät ne Euroopan maatalouden ohjaus- ja tukirahaston (EMOTR) tukiosaston rahoittamista kuluista, sanotun kuitenkaan rajoittamatta neuvoston asetuksen (ETY) N:o 595/91(6) 7 artiklan soveltamista.
4 artikla
Jäsenvaltioiden on annettava komissiolle tiedoksi:
- ennen 1 päivää tammikuuta 1994 säätämänsä yksityiskohtaiset säännöt sekä erityisesti yksityiskohtaiset säännöt hakemusten esittämisestä ja hyväksymisestä, hyvityksen määrän ja tarvittaessa lisämäärän,
- ennen 1 päivää huhtikuuta 1994:
- hyväksyttyjen hakemusten määrä kyseisten viitemäärien suuruuden mukaan, vapautetut viitemäärät alueittain ja asetuksen (ETY) N:o 3950/92 3 artiklan 2 kohdan toisen alakohdan ensimmäisessä luetelmakohdassa tarkoitetut tuottajille kohdennetut määrät,
- arviointikertomus toimenpiteen tuloksesta ilmoittaen erityisesti sen seurauksista rakenteiden alueelliseen kehitykseen ja maidontuotannon kehitykseen ja jos mahdollista syyt, joiden vuoksi tuottajat osallistuvat toimenpiteeseen.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä syyskuuta 1993.

Labels: 10
11
15
6